钦定古今图书集成/理学汇编/学行典/第225卷 > 《孝友传序》晋·书
## 钦定古今图书集成/理学汇编/学行典/第225卷 > 《孝友传序》晋·书

大矣哉！孝之为德也。分浑元而立体，道贯三灵；资品
汇以顺名，功苞万象。用之于国，动天地而降休征；行
之于家，感鬼神而昭景福。若乃博施备物，尊仁安义，
柔色承颜，怡怡尽乐；击鲜就养，亹亹忘劬。集苞思艺
黍之勤，循陔有《采兰》之咏：事亲之道也。属属如在，哀
哀罔极。聚薪流恸，衔索兴嗟。洒风树以𬯎心，𫖯寒泉
“而沫泣”，追远之情也。审德筮仕，正务移官，居高匪危，
在丑无争。协修升以匡化，怀履冰而砥节，立身之行
也。是以闵、曾翼翼，遵六教而缉贞规；蔡、董烝烝，弘七
体而垂令迹。亦有至诚上感，明祇下赞，郭巨致锡金
之庆，阳雍摽莳玉之祉。乌驯丹羽，巢叔和之室；鹿呈
白毳，扰功文之庐。然则因被孝慈而生友悌，理在兼
综，义归一揆。夫天伦之重，共气分形，心暌则叶悴荆
枝，性合则华承棣萼。乃有推肥代瘦，徇急难之情；让
果同衾，尽懽愉之致。缅窥缃素，载流尘躅者欤！晋氏
始自中朝，逮于江左，虽百六之灾遄及，而君子之道
未消。孝悌名流，犹为继踵。王伟元之行己，许季义之
立节，夏方盛彦，体至性以驰芬；庾衮、颜令，笃友于而
宣范。自馀群士，咸标懿德，采其遗绚，足厉浇风。故著
“《孝友篇》，以续前史”云耳。